Dəymədağlı (Oğuz)

Dəymədağlı — Azərbaycan Respublikasının Oğuz rayonunun Sincan kənd inzibati ərazi dairəsində kənd. Rayon mərkəzindən 25 km cənub–şərqdə, Sincan kəndinin şərqində yerləşir.

 Etimologiyası 
Mənbələrdə kəndin adının Qarabağın elat tayfalarından biri olan Kolanı tayfasının Dəymədağlı qolunun bu ərazidə məskunlaşması nəticəsində yarandığı qeyd olunmuşdur. Tayfa oz adını Zəngəzurdakı Dəymədağlı kəndinin adından götürmüşdür.B.Ə.Budaqov, Q,Ə.Qeybullayev. "Ermənistanda Azərbaycan mənşəli toponimlərinin izahlı lüğəti. Bakı-1998, səh.231. Kəndin yaşlı sakinləri əcdadlarının Qarabağ mənşəli olduqlarını, bu əraziyə Nadir şahın Qarabağın elat tayfalarına qarşı cəza tədbirlərindən qaçdıqları zaman gəldiklərini bildirirlər.

Digər bir ehtimala görə kəndin keçmiş adı Dəymədağlı Molla Vəli olmuşdur. Yaşayış məntəqəsi Mollalı (əsl adı Mollavəli) kəndindən çıxmış dəymədağlı tayfasına mənsub ailələrin məskunlaşması nəticəsində yaranmışdır. Etnotoponimdir. Mənbələrdə bu etnonimin dəmyədağlı variantına da təsadüf olunur. Dəmyə (əkilməmiş, xam, yüksək məhsuldarlıqlı) və dağlıq (dağlıq ərazidə yaşayan) komponentlərdən ibarət olan bu etnonim "xam torpaqlı dağlıq ərazidə yaşayanlar" mənasındadır. Tədqiqatçılar bu sözü dəymə (dağ ətəyində mal–qaranın saxlandığı yer) və "dağ" komponentlərinin birləşməsi kimi qəbul edirlər.Azərbaycan Toponimlərinin Ensiklopedik Lüğəti. Azərbaycan Milli Elmlər Akademiyası. Nəsimi adına Dilçilik İnstitutu. Şərq-qərb Bakı-2007. səh.427

Dəymədağlı toponiminin maldarlıqla əlaqədar yarandığı da güman edilir.  Türk dillərində “dəymə” (daima) – “heyvanın saxlanılması üçün yer” mənasındadır. “Dəymədağ” (lı)– “ətəyində heyvan saxlanılan yer (dəymə) olan dağ” deməkdir Nadir Məmmədov, ”Azərbaycanın yer adları”, Bakı, 1993, səh.93.

 Əhalinin məşğuliyyəti 
Kəndin əhalisi (308 nəfər) heyvandarlıq, əkinçilik, bağçılıq və tərəvəzçiliklə məşğul olur.

Oğuz–Mollalı, Şəki–Qəbələ avtobus marşrutları kəndin yaxınlığından keçir.

 Həmçinin bax 
 Oğuz rayonu

 Xarici keçidlər 

 Azərbaycan Respublikası Oğuz Rayon İcra Hakimiyyəti

 İstinadlar 

Kateqoriya:Oğuz rayonunun kəndləri